MEDDELELSE FRA KOMMISSIONEN

Ændring af de midlertidige rammebestemmelser for statslige foranstaltninger til støtte for økonomien under det nuværende covid-19-udbrud

(2022/C 423/04)

1. COVID-19-UDBRUDDET OG DETS VIRKNINGER FOR ØKONOMIEN

1. Den 19. marts 2020 vedtog Kommissionen de midlertidige rammebestemmelser for statslige foranstaltninger til støtte for økonomien under det nuværende covid-19-udbrud ( 1 ) (»de midlertidige covid-19-rammebestemmelser«), som er blevet ændret ved adskillige lejligheder ( 2 ) for at tage hensyn til de ændrede behov, efterhånden som krisen udviklede sig.

2. I november 2021 indførte Kommissionen et nyt afsnit 3.13 i de midlertidige covid-19-rammebestemmelser for at give medlemsstaterne mulighed for at yde investeringsstøtte til at fremme udviklingen af økonomiske aktiviteter, der er nødvendige for at vende tilbage til bæredygtig vækst på lang sigt og således for at håndtere pandemiens negative økonomiske virkninger.

3. I maj 2022 meddelte Kommissionen, at den vil udfase de midlertidige covid-19-rammebestemmelser. Der er således ikke blevet vedtaget en forlængelse af de midlertidige covid-19-rammebestemmelser efter den 30. juni 2022 for de fleste instrumenter. For at undgå, at udfasningen får uforholdsmæssigt store konsekvenser, og give tilstrækkelig tid til at etablere og gennemføre især de genopretningsinstrumenter, der er fastsat i afsnit 3.13 og 3.14, bør udløbsdatoen for disse to afsnit i de midlertidige covid-19-rammebestemmelser falde på et senere tidspunkt. Afsnit 3.13 giver medlemsstaterne mulighed for at yde særlig investeringsstøtte indtil den 31. december 2022, mens afsnit 3.14 giver mulighed for at yde solvensstøtte indtil den 31. december 2023.

4. Kommissionen er bevidst om manglen på arbejdskraft og de fortsatte forstyrrelser af forsyningskæderne efter covid-19-pandemien. Den er også bevidst om, at den økonomiske genopretning efter covid-19-krisen er blevet yderligere forhalet i lyset af Ruslands uprovokerede angreb på Ukraine og de deraf følgende konsekvenser for medlemsstaternes økonomier ( 3 ) . Kommissionen finder derfor, at der er grundlag for at give mere tid til, at foranstaltningen vedrørende investeringsstøtte med henblik på en bæredygtig genopretning kan opfylde sine målsætninger.

2. FORLÆNGELSE AF INVESTERINGSSTØTTEN MED HENBLIK PÅ EN BÆREDYGTIG GENOPRETNING

5. Punkt 91 affattes således: »Støtte efter dette afsnit kan lægges til anmeldelsespligtig regional investeringsstøtte og kumuleres med andre typer støtte på de betingelser, der er anført i disse midlertidige rammebestemmelsers punkt 20. Støtte ydet efter de midlertidige kriserammebestemmelser (*1) må ikke kumuleres med støtte ydet efter nærværende afsnit for de samme støtteberettigede omkostninger. Det samlede støttebeløb må under ingen omstændigheder overstige 100 % af de støtteberettigede omkostninger. Derfor udelukkes kumulering med andre støtteinstrumenter, som giver mulighed for at dække et finansieringsunderskud. (*1) EUT C 131 I af 24.3.2022, s. 1.«"

6. Punkt 93 affattes således: »93 Støtte efter dette afsnit kan ydes indtil den 31. december 2023. Støtte til investeringer, der er påbegyndt før den 1. februar 2020, er udelukket.«

(1) EUT C 91 I af 20.3.2020, s. 1.

(2) EUT C 112 I af 4.4.2020, s. 1. EUT C 164 af 13.5.2020, s. 3. EUT C 218 af 2.7.2020, s. 3. EUT C 340 I af 13.10.2020, s. 1. EUT C 34 af 1.2.2021, s. 6. EUT C 473 af 24.11.2021, s. 1.

(3) Meddelelse fra Kommissionen – Midlertidige kriserammebestemmelser for statsstøtteforanstaltninger til støtte for økonomien efter Ruslands angreb på Ukraine (EUT C 131 I af 24.3.2022, s. 1).